देहरादून : स्काउट एवं गाइडस से जुडे़ प्रदेश के मेधावी छात्र-छात्राओं को सोमवार को राज्यस्तरीय प्रमाणपत्र दिए गए। स्काउट गाइड में प्रधानमंत्री शील्ड, उपराष्ट्रपति शील्ड और सटिफिकेट जीतने वाले चमोली, देहरादून, पौड़ी और यूएसनगर को राज्य स्तरीय सम्मान पत्र भी दिया गया। सोमवार को राजभवन में आयोजित स्काउट गाइड रैली में प्रदेश भर के 1300 छात्र-छात्राओं का प्रतिनिधित्व कर रहे 333 छात्रों को राज्यपाल बेबीरानी मौर्य ने सर्टिफिकेट वितरित किए।
राज्यपाल ने कहा कि सभी छात्र-छात्राओं को स्काउट-गाइड की गतिविधियों में नियमित रूप भाग लेना चाहिये। इससे सामाजिक दायित्व की भावना आती है। उनके व्यक्तित्व का संर्वागीण विकास होता है। राज्यपाल ने आह्वान किया कि स्काउट्स-गाइड्स की समाज सेवा के कामों के साथ पर्यावरण संरक्षण, स्वच्छता अभियान, पौधरोपण, सिंगल यूज प्लास्टिक के विरूद्ध अभियान में भी भूमिका निभाएं। भारत स्काउट्स एवं गाइड्स की प्रदेश मुख्य आयुक्त सीमा जौनसारी ने कहा कि प्रदेश में 40 हजार पंजीकृत है।
ये सभी विभिन्न स्तर पर प्रशिक्षण प्राप्त कर रहें हैं। कार्यक्रम में शिक्षा सचिव आर. मीनाक्षी सुन्दरम, प्रदेश आयुक्त-स्काउट्स रघुनाथ लाल आर्य, प्रदेश आयुक्त-गाइड्स वंदना गब्र्याल, सीईओ आशारानी पैन्यूली, मदन सिंह रावत, ललित मोहन चमोली, आरएस नेगी, आशा सोलंकी,रविंद्र काला, बीएस बिष्ट, अंजली चंदोला, बीएस रावत, अरूण रॉय, डीआरएन भारती, वीके ढौंडियाल, डा. दलजीत कौर आदि मौजूद रहे। राज्य स्तर पर स्काउट-गाइड रैली का आयोजन करने में काफी वर्ष का वक्त लग गया। भारत स्काउट्स एवं गाइड्स की प्रदेश मुख्य आयुक्त सीमा जौनसारी ने बताया कि करीब आठ साल बाद यह आयोजन किया जा रहा है।
Previous: फिसलने से उमा भारती के पांव में फ्रैक्चर
Next: चारधाम: 38 लाख भक्तों के रिकॉर्ड के साथ यात्रा का समापन